
A koreai pop tendenciái: amerikanizálódás és a gyökerekhez való visszanyúlás

  Dolgozatom célja elemezni a koreai popzene elmúlt öt évében megjelenő két új tendenciáját, amelyek a globalizálódás hatására alakultak ki, emellett a k-pop zenei identitását két egymástól nagyban különböző irányba tolják el.
  Az egyik ilyen tendencia az amerikanizálódás, amelynek során zeneileg, vizualitásában és nyelvében is az amerikai popzenéhez igazodnak a koreai előadók új megjelenései, amellyel a nyugati célközönségnek kívánnak kedvezni, ezáltal bekerülve a mainstream előadók közé és magasabb helyeket elérni a toplistákon. A másik tendencia a koreai hagyományos elemek, mint a tradicionális ruházat, a hangszerek, melódiák, táncmozdulatok, és egyéb vizuális elemek megjelenítésére helyezi a hangsúlyt. A hagyományos elemekkel kapcsolatban megfigyelek egy erős modernizációs kísérletezést is, amelynek formáját szintén megkísérlem bemutatni. Ennek a modernizálásnak és a populáris zenébe való beágyazásnak a célja egyrészt a hagyományok megőrzése, másrészt a kultúra nyugati közönséggel való megismertetése.
  A kutatás során összegyűjtöm ezeknek az irányoknak a legkiemelkedőbb képviselőit, leírom kialakulásuk folyamatát, elemzem összetevőiket és megemlítem a közönség reakcióit is velük kapcsolatban. Mindemellett belehelyezem ezt a két tendenciát a koreai pop eddigi fejlődésének rendszerébe is és lefektetem kialakulásaiknak okait.

